স্পোর্টস রিপোর্টার: সাফ অনূর্ধ্ব-১৫ বালিকা চ্যাম্পিয়নশিপে বাংলাদেশ গ্রুপ চ্যাম্পিয়ন হয়ে সেমিফাইনালে উঠেছে। গত আসরের চ্যাম্পিয়ন বাংলাদেশ গ্রুপ পর্বের শেষ ম্যাচে নেপালকে ৩-০ গোলে হারিয়ে ‘বি’ গ্রুপ চ্যাম্পিয়ন হয়েছে। সেমিফাইনালে বাংলাদেশ ‘এ’ গ্রুপ রানার্সআপ স্বাগতিক ভুটানের মুখোমুখি হবে। অপর সেমিফাইনালে ‘এ’ গ্রুপ চ্যাম্পিয়ন ভারতের মুখোমুখী হবে নেপাল।গতকাল সোমবার ভুটানের রাজধানী থিম্পুর চাংলিমিথাং স্টেডিয়ামে অনুষ্টিত ম্যাচের প্রথমার্ধে নেপালের বিরুদ্ধে ১-০ গোলে এগিয়েছিল লাল সবুজ জার্সীধারীরা। প্রথমার্ধের ইনজুরি সময়ে গোল করেছেন বাংলাদেশের তহুরা খাতুন।অধিনায়ক মারিয়া মান্দার কর্নার ছিল গোলের উৎস। কর্নার থেকে আসা বলের দখল নিয়ে শামসুন্নাহার পাস দেন মারিয়াকে। অধিনায়কের ক্রসে ডি বক্সের জটলা থেকে হেডে গোলটি করেন তহুরা খাতুন। চলমান টুর্নামেন্টে এটা তহুরার তৃতীয় গোল। গত ম্যাচে পাকিস্তানের বিরুদ্ধে ১৪-০ গোলের বড় জয়ে জোড়া গোল করেছিলেন তহুরা।